
Ministru kabineta rīkojums Nr. 393
Rīgā 2025. gada 2. jūlijā (prot. Nr. 26 31. §)
Latvijas Sociālā klimata fonda plāns 2026.–2032. gadam
· 1. Apstiprināt Latvijas Sociālā klimata fonda plānu 2026.–2032. gadam (turpmāk – plāns).
· 2. Noteikt Klimata un enerģētikas ministriju par atbildīgo institūciju plāna iesniegšanā un saskaņošanā ar Eiropas Komisiju, kā arī plāna izpildes koordinēšanā un pārraudzībā.
· 3. Ekonomikas ministrijai, Labklājības ministrijai, Satiksmes ministrijai, Veselības ministrijai, Viedās administrācijas un reģionālās attīstības ministrijai, kā arī Finanšu ministrijai pēc Klimata un enerģētikas ministrijas lūguma iesaistīties plāna precizēšanā, līdz par plānu tiek saņemts pozitīvs Eiropas Komisijas novērtējums.
· 4. Noteikt, ka par plāna izpildi atbilstoši kompetencei ir atbildīgas plānā noteiktās institūcijas.
· 5. Plāna īstenošanu nodrošināt no Sociālā klimata fonda un tam paredzētā nacionālā līdzfinansējuma līdzekļiem.
· 6. Klimata un enerģētikas ministrijai līdz 2025. gada 1. oktobrim iesniegt izskatīšanai Ministru kabinetā informatīvo ziņojumu par plāna administrēšanai un Sociālā klimata fonda vadības informācijas sistēmai nepieciešamajiem finanšu un administratīvajiem resursiem, paredzot, ka tie tiks nodrošināti no plāna tehniskās palīdzības finansējuma.

